text: Sommertv: De unge vil gerne bo i Ølgod
  27 juni 2016 kl. 17.37
  TV SYDs række af sommerudsendelser begynder mandag. Første by på sommerruten er Ølgod, hvor de mærker fremgang.
  Gennem hele sommeren sender TV SYD sommertv, hvor værterne Susanne Diekema og Thomas Lee Christensen på skift sender gode historier fra sommerlandet.
  Mandag begynder udsendelsesrækken i Ølgod, hvor der nu igen flytter nye beboere til byen.
  - Det går rigtig godt. Der er større efterspørgsel og vi sælger flere boliger. Liggetiden er kortere, siger ejendomsmægler hos EDC i Ølgod, Louise Nielsen, til TV SYD.
  Fremgangen begyndte i 2015, og er vokset endnu mere i 2016, og det går både frem med salg af huse og byggegrunde.
  Specielt de unge har genfundet glæden ved Ølgod. Af de fem solgte i 2016 indtil videre, er der solgt til ét ældre par, og resten er unge familier.
  - Det skyldes formentlig den lave rente. Det er billigt at købe hus, og man tør mere i dag, fordi man ikke længere frygter, at man ikke kan komme af med huset igen, forklarer Louise Nielsen.
  Hos EDC i Ølgod har de ansat en ekstra mægler på grund af fremgangen.
  Sommertv i TV SYD sendes på alle hverdage. Holdet tager rundt til større arrangementer og begivenheder som spejderlejre, ringriderfest og markeder.
  